ARROW โชว์ออเดอร์ 400 ลบ.พ่วงแบ็กล็อก 900 ลบ. มั่นใจหนุนรายได้ปีนี้โตเข้าเป้า 15%
ARROW โชว์ออเดอร์ 400 ลบ.พ่วงแบ็กล็อก 900 ลบ. มั่นใจหนุนรายได้ปีนี้โตเข้าเป้า 15%
11 ธ.ค. 2561

นายธานินทร์ ตันประวัติ กรรมการผู้จัดการ บริษัท แอร์โรว์ ซินดิเคท จำกัด (มหาชน) หรือ ARROW เปิดเผยว่า บริษัทคาดแนวโน้มธุรกิจของกลุ่มบริษัทฯ ไตรมาส 4/61 ยังขยายตัวอยู่ในทิศทางที่ดี เนื่องจากจะมีคำสั่งซื้อใหม่ๆ เพิ่มเข้ามาอย่างต่อเนื่อง อีกทั้งบริษัทฯ ได้เตรียมเดินเครื่องขยายกำลังการผลิตท่อร้อยสายไฟฟ้าใต้ดินเพื่อรองรับความต้องการท่อร้อยสายไฟฟ้าใต้ดินที่จะเพิ่มขึ้นจากโครงการที่ก้าวหน้าถึงขั้นตอนการใช้ผลิตภัณฑ์
นอกจากนี้ ยังได้เปิดตัวผลิตภัณฑ์ใหม่ คือ “ท่อลม PID ในระบบปรับอากาศ” โดยได้ซื้อเทคโนโลยีเครื่องจักร และแบรนด์สินค้าจากจีน มูลค่าลงทุนกว่า 10 ล้านบาท เข้ามาทำการผลิต เพื่อรองรับงานอาคารสำนักงาน โรงงานอุตสาหกรรม โรงพยาบาล โรงแรม เป็นต้น
ขณะเดียวกัน ARROW ยังมีใบสั่งซื้อสินค้าที่อยู่ระหว่างดำเนินการผลิตคิดเป็นจำนวนมากกว่า 400 ล้านบาท ซึ่งจะทยอยรับรู้รายได้ในปีนี้และมีงานในมือรอรับรู้รายได้ (Backlog) กว่า 900 ล้านบาท และเตรียมเสนองานอีกหลายโปรเจค จึงทำให้เชื่อมั่นว่าถึงแม้ธุรกิจก่อสร้างอยู่ในสภาวะทรงตัว แต่รายได้รวมยังสามารถเติบโต โดยปีนี้คาดว่ารายได้จะใกล้เคียงกับเป้าหมายที่วางไว้ และสามารถทำกำไรได้อย่างแข็งแกร่ง เมื่อเทียบกับธุรกิจในกลุ่มเดียวกัน
“ผลการดำเนินงานไตรมาส 3/2561 ที่ออกมามีกำไรสุทธิ 44.09 ล้านบาท ใกล้เคียงกับไตรมาสเดียวกันของปีก่อนที่มีกำไรสุทธิจำนวน 48.31 ล้านบาท ส่วนงวด 9 เดือน มีกำไรสุทธิ 109.06 ล้านบาท แสดงให้เห็นถึงสัญญาณที่ดีของผลประกอบการปี 2561 นั้นถือว่าเป็นไปตามที่คาดการณ์ไว้ ซึ่งนับต่อจากนี้ ARROW จะเดินหน้าดำเนินธุรกิจตามแผนที่ได้วางไว้อย่างเต็มที่ เพื่อให้ถึงเป้าหมายรายได้ที่ตั้งไว้ และเรามีความตั้งใจอย่างเต็มที่ ที่จะทำให้ได้ตามเป้าหมายในการเติบโตอย่างต่อเนื่องในทุกๆปี” นายธานินทร์ กล่าว
อนึ่ง ARROW ตั้งเป้ารายได้ปี 2561 เติบโต 10-15% จากปี 2560 ที่มีรายได้ 1,453.81 ล้านบาท เนื่องจากปัจจุบันบริษัทมีมูลค่างานในมือ (Backlog) งานท่อร้อยสายไฟฟ้าใต้ดินประมาณ 900 ล้านบาท ซึ่งจะทยอยรับรู้เป็นรายได้ปี 2561 ประมาณ 60-70% และคาดว่าจะมีงานใหม่ ๆ ทั้งจากภาครัฐและเอกชนเพิ่มเข้ามาเพิ่มเติม ส่วนงานรับเหมาก่อสร้างปัจจุบันมี Backlog ประมาณ 190 ล้านบาท ซึ่งคาดว่าจะรับรู้รายได้ในปี 2561 เกือบทั้งหมด